Filwaqt li jfakkar fil-konklużjonijiet tiegħu ta' Lulju 2015 li stiednu lir-Rappreżentant Għoli u lill-Kummissjoni biex fil-bidu tal-2016 jirrappurtaw lura dwar ir-riżultat tal-COP21 u l-implikazzjonijiet tagħha għad-diplomazija fil-qasam tal-klima, il-Kunsill adotta l-konklużjonijiet li ġejjin. Il-Kunsill jilqa' l-Ftehim ta' Pariġi dwar il-Klima bħala kisba importanti għall-ġlieda kontra t-tibdil fil-klima, u għall-multilateraliżmu. Il-Ftehim ta' Pariġi jirrappreżenta ftehim ambizzjuż, bilanċjat, ġust u li jorbot legalment. L-adozzjoni tal-ftehim u t-tħabbir kumulattiv sa tmiem il-COP21 ta' Kontributi Intenzjonati Determinati fuq Livell Nazzjonali minn 187 Parti indikaw bidla deċiżiva lejn azzjoni globali komprensiva u kollettiva, u, meta implimentati, ser jaċċelleraw b'mod definittiv u irriversibbli t-transizzjoni għal ekonomija globali reżistenti u newtrali għat-tibdil fil-klima. Il-Kunsill jifraħ lill-Partijiet tal-Konvenzjoni, in-Nazzjonijiet Uniti u l-Presidenzi Peruvjana u Franċiża tal-COP għall-isforzi bla heda u x-xogħol ta' suċċess tagħhom li wasslu biex jintlaħaq il-Ftehim ta' Pariġi u jesprimi l-appoġġ tiegħu għall-Presidenza Marokkina li jmiss tal-COP22. Aqra t-test sħiħ tal-konklużjonijiet tal-Kunsill dwar id-diplomazija Ewropea fil-qasam tal-klima wara l-COP 21 Ara l-paġna tal-laqgħa